BCCI ने किया एनुअल कॉन्ट्रैक्ट का ऐलान, रोहित शर्मा, विराट कोहली, जसप्रीत बुमराह और रवींद्र जडेजा को A+ ग्रेड
Breaking News Headlines Today, Pictures, Videos and More From Dainik Bhaskar (दैनिक भास्कर), लोकसभा से राहुल गांधी की अयोग्यता के विरोध में कांग्रेस रविवार को सभी राज्यों और जिला मुख्यालयों पर प्रदर्शन करेगी।
BCCI ने नए सीजन के लिए एनुअल कॉन्ट्रैक्ट का ऐलान कर दिया है। बोर्ड ने कप्तान रोहित शर्मा, विराट कोहली, जसप्रीत बुमराह और रवींद्र जडेजा को A+ ग्रेड में शामिल किया है। इन सभी को 7-7 करोड़ रुपए मिलेंगे। वहीं, A ग्रेड कॉन्ट्रैक्ट में हार्दिक पंड्या, रविचंद्रन अश्विन, मोहम्मद शमी, ऋषभ पंत और अक्षर पटेल शामिल किए गए हैं। इन सभी को साल के 5-5 करोड़ रुपए मिलेंगे।
आज की अन्य बड़ी खबरें...
सुषमा स्वराज की बेटी बांसुरी की पॉलिटिक्स में एंट्री, दिल्ली बीजेपी की लीगल सेल का को-कन्वीनर बनाया गया
पूर्व केंद्रीय मंत्री सुषमा स्वराज की बेटी बांसुरी को दिल्ली बीजेपी में लीगल सेल का को-कन्वीनर नियुक्त किया गया है। बांसुरी पहले से ही भाजपा से जुड़ी हुई हैं, लेकिन उन्हें अभी तक कोई पद नहीं मिला था। प्रदेश अध्यक्ष के रूप में वीरेंद्र सचदेवा की तरफ से यह पहली नियुक्ति है। सचेदवा को 23 मार्च को दिल्ली भाजपा का स्थायी अध्यक्ष बनाया गया था।
दिल्ली पुलिस ने 3 ड्रग तस्कर किए गिरफ्तार, 40 करोड़ की ड्रग्स बरामद
दिल्ली स्पेशल सेल ने रविवार को तीन ड्रग तस्करों को गिरफ्तार किया है। उनके पास से भारी मात्रा में हेरोइन और अफीम बरामद की गई है। इंटरनेशनल मार्केट में इसकी कीमत 40 करोड़ बताई जा रही है। पुलिस ने बताया कि ड्रग्स मणिपुर से दिल्ली-एनसीआर लाया जा रहा था। खेप की कुछ मात्रा पंजाब और राजस्थान भी भेजी जाने वाली थी।
कोच्चि में इंडियन कोस्ट गार्ड के हेलिकॉप्टर ध्रुव क्रैश, एक घायल
कोच्चि में इंडियन कोस्ट गार्ड के एडवांस्ड लाइट मार्क 3 हेलीकॉप्टर ध्रुव क्रैश हो गया। यह घटना तब हुई जब कोस्ट गार्ड के पायलट हेलिकॉप्टर की ट्रेनिंग की तैयारी रहे थे। चॉपर करीब 25 फीट की ऊंचाई पर था, तभी वह क्रैश हो गया। घटना में 3 में से एक ट्रेनी घायल हो गया। इसके बाद सीआईएएल एयरपोर्ट पर रनवे को बंद कर दिया गया था। ICG एएलएच ध्रुव बेड़े के संचालन को फिर से शुरू करने की दिशा में काम कर रहा है। पूरी खबर पढ़िए...
पश्चिम बंगाल में बस और ऑयल टैंकर की टक्कर में 27 लोग घायल
पश्चिम बंगाल में रविवार को बस और ऑयल टैंकर की टक्कर में 27 पैसेंजर घायल हो गए। यह हादसा पुरबा मेदिनीपुर के हल्दिया मेचेड़ा स्टेट हाइवे में हुआ है। बस दीघा से कोलकाता जा रही थी। घायलों को तुरंत पास के मेडिकल कॉलेज लाया गया, जहां 12 पैसेंजर को छुट्टी दे दी गई। 15 घायलों का अभी भी इलाज किया जा रहा है।
उत्तरकाशी के खट्‌टू खाल जंगल में बिजली गिरने से 350 बकरियों की मौत
उत्तराखंड के उत्तरकाशी में शनिवार रात को बिजली गिरने से खट्‌टू खाल जंगल में 350 से ज्यादा बकरियों की मौत हो गई। यह घटना डुंडा ब्लॉक के करीब हुई, जब भारी बारिश और आंधी-तूफान के बीच भटवारी ब्लॉक के बारसू गांव के संजीव रावत अपने दोस्तों के साथ भेड़-बकरियों को ऋषिकेश से उत्तरकाशी ले जा रहे थे। इसी दौरान देवदार के पेड़ पर बिजली गिरने से करीब 350 जानवरों की मौत हो गई। पूरी खबर पढ़ें...
राहुल की सांसदी रद्द होने पर कांग्रेस का सत्याग्रह आज, सुबह 10 बजे से देश भर में प्रदर्शन
लोकसभा से राहुल गांधी की अयोग्यता के विरोध में कांग्रेस रविवार को सभी राज्यों और जिला मुख्यालयों पर प्रदर्शन करेगी। ये प्रदर्शन महात्मा गांधी की प्रतिमाओं के सामने होगा। राहुल गांधी के साथ एकजुटता दिखाने के लिए इसे एक दिवसीय 'सत्याग्रह' का नाम दिया गया है। जो सुबह 10 बजे शुरू होगा और शाम 5 बजे खत्म होगा। पूरी खबर यहां पढ़ें...
राजस्थान के बीकानेर में 4.2 तीव्रता का भूकंप, कोई नुकसान नहीं
राजस्थान के बीकानेर में शनिवार-रविवार की रात 2:16 बजे भूकंप का झटका महसूस किया गया। रिक्टर स्केल पर इसकी तीव्रता 4.2 दर्ज की गई। इससे किसी भी नुकसान की खबर नहीं है।
जम्मू-कश्मीर की फैक्ट्री में विस्फोट, एक की मौत चार घायल
जम्मू-कश्मीर के सांबा जिले में शनिवार को एक फैक्ट्री में विस्फोट हो गया। इस हादसे में एक शख्स की मौत हो गई, जबकि चार लोग गंभीर रूप से घायल हो गए। मृतक की पहचान राजौरी के रहने वाले मोहन लाल के रूप में हुई है।
रेल रोको आंदोलन मामले में गिरिराज सिंह समेत 22 बरी
बिहार की एक अदालत ने शनिवार को रेल रोको आंदोलन को लेकर दर्ज मुकदमें में केंद्रीय मंत्री गिरिराज सिंह समेत 22 लोगों को बरी कर दिया। यह मामला 9 साल (साल 2004) पुराना है। मार्च 2014 में केंद्र सरकार ने बिहार को विशेष राज्य का दर्जा देने से इनकार कर दिया था। सरकार के इस फैसले के खिलाफ देश में रेल रोको आंदोलन हुआ था।
पीएम मोदी आज मन की बात करेंगे, यह कार्यक्रम का 99वां एपिसोड​​​​​​
प्रधानमंत्री नरेंद्र मोदी आज सुबह 11 बजे मन की बात कार्यक्रम के जरिए देश को संबोधित करेंगे। यह मन की बात कार्यक्रम का 99वां ऐपिसोड होगा। रिपोर्ट्स के मुताबिक इस कार्यक्रम में पीएम मोदी पश्चिम बंगाल के पूर्वी मेदिनीपुर जिले के मछुआरों से बातचीत और उनकी समस्याएं सुन सकते हैं। वहीं, ये भी कयास लगाए जा रहे हैं कि वे चैत्र नवरात्रि पर भी कुछ बोल सकते हैं। पूरी खबर पढ़ें...
बेलारूस में परमाणु हथियार तैनात करेंगे पुतिन
रूस के राष्ट्रपति व्लादिमीर पुतिन ने शनिवार को कहा कि वे पड़ोसी बेलारूस में सामरिक परमाणु हथियार तैनात करेंगे। न्यूज एजेंसी AFP के मुताबिक, पुतिन ने कहा कि अमेरिका दशकों से अपने सहयोगियों के क्षेत्र में ऐसे हथियार रख रहा है।